Á tuttugu ára bili frá því um 1970 fram undir 1990 urðum við vitni að stöðugum vexti sovéska herflotans á Norður-Atlantshafi . Var þá gripið til öflugra gagnráðstafana til að stemma stigu við ógninni af honum hér á landi og annars staðar . Vöktu þær ráðstafanir oft ákafar deilur , meðal annars hér á alþingi – til dæmis , þegar ákveðið var að efla ratsjárvarnir landsins í samvinnu við Bandaríkjaher innan vébanda Atlantshafsbandalagsins . Ratsjáreftirlit er að sjálfsögðu mikilvægt , þegar um er að ræða æfingar flugmóðurskips við landið . Eftir hrun Sovétríkjanna lagðist flotinn mikli á Kóla-skaga Rússlands við festar og mörg skipa hans eru ónýt eða illa haffær . Hinn 24. september síðastliðinn afhenti fulltrúi sendiráðs Rússlands íslenska utanríkisráðuneytinu orðsendingu þess efnis , að floti Rússlands áformaði að senda herskipasveit ásamt flugmóðurskipinu Admiral Kuznetsov til margvíslegra æfinga á norðurhluta Atlantshafs 25. september til 25. október , yrði meðal annars æft flug herflugvéla og þyrlna frá borði flugmóðurskipsins . Hinn 11. október flaug P - 3 Orion kafbátaleitavél frá norska hernum yfir svæðið og jafnframt Nimrod-eftirlitsþota frá breska flughernum . Landheldisgæslan flaug til eftirlits að morgni laugardags 16. október en þá voru skipin horfin af svæðinu . Rússnesk stjórnvöld fullyrða , að æfingin hafi verið áfallalaus . Rætt hefur verið um kjarnorkuhættu af skipunum . Flugmóðurskipið , hið eina í rússneska flotanum , er ekki kjarnorkuknúið . Á síðastliðnu sumri var það í viðgerð og kom úr henni í september . Orrustubeitiskipið Pétur mikli er kjarnorkuknúið og það var einnig í viðgerð á liðnu sumri fram undir lok ágúst . Rússum er samkvæmt alþjóðalögum heimilt að stunda flotaæfingar eins og þessar , hvorki alþjóðasamningar né hafréttarsáttmáli Sameinuðu þjóðanna banna slíkar æfingar . Samkvæmt íslenskum lögum um varnir gegn mengun hafs og stranda nær íhlutunarréttur landhelgisgæslunnar ekki til herskipa . Eftir hrun Sovétríkjanna er nýmæli , að rússnesk herskip séu við æfingar svo fjarri heimahöfn á Kólaskaga . Hvort æfingar þeirra nú séu til marks um þáttaskil í ferðum rússneskra skipa á Norður-Atlantshafi , skal ekkert fullyrt . Fyrir rúmum 30 árum hóf sovéski flotinn sókn út á Norður-Atlantshaf til að ná þar hernaðarlegum yfirburðum en þau markmið náðust ekki vegna öflugra gagnráðstafana . Æfingar rússneska flotans nú byggjast ekki á sambærilegri stefnu og Sovétstjórnin fylgdi á sínum tíma . Gagnráðstafanir eru þess vegna ekki af sama toga og áður . Íslensk stjórnvöld munu fylgjast náið með framvindu mála og leggja mat á þróunina í samvinnu við yfirvöld ríkja við Norður-Atlantshaf og sérstaklega við Bandaríkjastjórn á grundvelli varnarsamnings ríkjanna .